Για παράδειγμα, στα περιηγητικά έργα που μας δίνουν πληροφορίες για τον πληθυσμό της Xίου από το 1786 ως το 1821 υπάρχουν μεγάλες αποκλίσεις: από τις 45.000 κατοίκους η κατώτερη ως τις 150.000 η ανώτερη. Όλες, πάντως, οι μελέτες που έχουν γίνει μέχρι τώρα έχουν δείξει ότι ο 17ος αιώνας είναι για την Οθωμανική Αυτοκρατορία, ιδίως για τις δυτικές επαρχίες της (όπου και ο Ελληνικός χώρος), περίοδος πληθυσμιακής συρρίκνωσης, εξαιτίας των συχνών και σχεδόν ενδημικών επιδημιών πανούκλας, που προκαλούσαν πολλούς θανάτους, ιδίως στις παραθαλάσσιες και πιο πυκνοκατοικημένες πόλεις, των πολέμων, όπως ήταν ο Κρητικός πόλεμος (1645 - 1669) ή ο πόλεμος της Ιερής Συμμαχίας (1684 - 1689).